## El Centre del Carme inicia la segona edició de Trobades en el Carme amb l’actuació en acústic de José Manuel Casañ i Seguridad Social

*** El 7 de maig torna la cita amb la música al CCCC en format de xarrada i actuacions en directe, que dirigix el cantant de Los Inhumanos i La Banda del Pop, Quique López
* L’artista valencià José Manuel Casañ juntament amb el seu grup Seguridad Social mantindran una trobada en la sala Refectori amb entrada gratuïta, fins que es complete l’aforament**

El Centre del Carme Cultura Contemporània (CCCC) inicia la segona edició del seu cicle Trobades en el Carme el pròxim 7 de maig, amb una de les figures clau del *rock* espanyol, el valencià, José Manuel Casañ i el grup Seguridad Social, els quals, a més de xarrar sobre la seua trajectòria, oferiran una actuació en acústic.

El director-gerent del Consorci de Museus, Nicolás Bugeda, ha destacat “el talent musical de la nostra Comunitat, bressol de grans artistes, que s’han convertit en referents per als grups actuals. A ells dediquem la primera edició d’un cicle que en 2024 que va tindre molt bona acollida entre el públic”.

Bugeda ha afegit que en este 2025, donat l’èxit de la seua primera edició, “reprenem una activitat que se centra en el present i en el futur, consolidant un format d’entrevistes i actuacions que ens permeten continuar aprofundint en este diàleg entre el patrimoni d’este conjunt monumental que representa el Centre del Carme, les obres d’art que acull, i la música, com una altra de les nostres senyes d’identitat”.

Segons Quique López “esta trobada pretén ser un pont entre la primera edició dedicada a la *movida* dels 80 i la segona edició, dedicada als nous talents, amb un grup que en 2025 seguix en els escenaris, demostrant que la passió per la música no té data de caducitat”.

Des que va fundar Seguridad Social en 1982 a Benetússer (València) José Manuel Casañ (Distinció al Mèrit Cultural 2023) ha sigut una figura destacada en el *rock* espanyol. La seua veu i energia han portat el grup a evolucionar des del punk inicial fins a fusionar ritmes llatins i mediterranis, creant himnes com *Chiquilla, Quiero tener tu presencia* i *Comerranas*.

En 1985, la seua participació en el Festival de Benidorm va marcar un abans i un després, catapultant el grup a la fama nacional. Al llarg dels anys, han venut més d’un milió de discos i han oferit més de mil concerts, consolidant-se com a referents del rock en espanyol.

En 2023, van celebrar el seu 40 aniversari amb el llançament del single Todo es luz, un homenatge a València i un avançament del seu pròxim projecte.

Amb més de 40 anys de trajectòria, el conjunt valencià oferirà en el CCCC una xarrada amb Quique López, l’excantant de Los Inhumans i La Banda del Pop, que dirigix el cicle, en la qual compartiran records, anècdotes i reflexions entorn de la música. A continuació, Seguridad Social oferirà una actuació en acústic.

La trobada que se celebrarà a partir de les 19 hores a la sala Refectori del Centre del Carme, és amb entrada gratuïta, fins que es complete l’aforament. La cita podrà seguir-se també en directe en el canal de Youtube del Consorci de Museus.

**Un viatge musical**

En la seua primera edició este projecte d’entrevistes va buscar submergir-se en eixe ric teixit històric que va suposar l’escena musical i cultural de la València dels anys 80 i 90, per a capturar les veus i experiències d’aquells que van viure el que es va conéixer com la *movida*.

El Centre del Carme va oferir diverses trobades juntament amb els integrants dels grups valencians Cómplices, Presuntos Implicados, Los Inhumanos, Orfeón Brutal, Glamur o Vídeo, el polifacètic Pablo Carbonell, els pioners de la ràdio musical dels 80, Ángeles Barber i Pepe Navarro, va explorar la música danse d’eixos anys i va fer l’ullet a la moda amb un homenatge a Francis Montesinos.

Durant este 2025 el projecte fa un gir per a enfocar-se cap a altres músiques i els nous talents que estan revolucionant la música i la cultura actuals en la ciutat de València i fora d’esta.

Fecha: 02/05/2025